ວັນ​ຊາດ​ທີ 2 ທັນ​ວາ ຊຶ່ງ​ເປັນ​ວັນ​ຊາດ​ຂອງ​ສ​ປ​ປ ລາວ ​ທີ່​​ມີ​ທັງ​ການສະ​ຫຼ​ອງ ແລະການປະ​ທ້ວງ ​ໄປ​ພ້ອມໆ​ກັນ
​ວັນ​ທີ 2 ທັນ​ວາ ເປັນວັນ​ຊາດ​ຂອງ ​ສ​ປ​ປ ລາວ ​ໄດ້​ມີ​ການ​​​ສະ​ຫຼອງຕາມ​ສະ​ຖານ​ທູດ​ລາວ ​ໃນ​ແຫ່ງ​ຕ່າງໆ ແລະ ພ້ອມ​ດຽວ​ກັນ​ ກໍ​ໄດ້ ມີ​ການ​ປະ​ທ້ວງ​ຮຽກ​ຮ້ອງ​ບໍ່ໃຫ້​ມີ​ການ​ປົກ​ຄອງພັກ​ດຽວ ແລະໃຫ້​ມີ​ສິດ​ໃນ​ການປ​າກເວົ້າ ແລະ​ຍົກເລີກ​ການກົດ​ຂີ່.
ວັນຄົບຮອບວັນສະຖາປະນາ ສປປ ລາວ ໄດ້ບັນຈົບມາອີກເທື່ອນຶ່ງ ໃນວັນທີ 2 ທັນວາ ມື້ວານນີ້ ຊຶ່ງໄດ້ມີການສະເຫລີມສະຫລອງກັນທົ່ວທຸກບ່ອນໃນ ສປປ ລາວ ແລະໃນ ບັນດາສະຖານເອກອັກຄະລັດຖະທູດ ສປປ ລາວ ຢູ່ຕ່າງປະເທດ ເຊັ່ນດຽວກັນ ຢູ່ທາງສະຖານເອກອັກຄະລັດຖະທູດລາວ ປະຈຳສະຫະລັດນັ້ນ,ໂດຍອີງຕາມຄວາມ ສະດວກ, ໄດ້ຈັດໃຫ້ມີການສະເຫລີມສະຫລອງວັນສຳຄັນດັ່ງກ່າວຂອງຊາດລາວ ຂຶ້ນໃນຄ່ຳຄືນຂອງວັນສຸກທີ 30 ພະຈິກ ຜ່ານມາ ຊຶ່ງໄດ້ເຊື້ອເຊີນເອົາພີ່ນ້ອງຊາວລາວ ອາເມຣິກັນ ແລະເພື່ອນມິດທີ່ຢູ່ອ້ອມແອ້ມເຂດນະຄອນຫລວງວໍຊິງຕັນໄປຮ່ວມນຳ ປະມານ 90 ຄົນ ພາຍໃຕ້ການນຳພາໂດຍທ່ານ ໄມ ໄຊຍະວົງ, ເອກອັກຄະລັດຖະທູດ ສ ປປ ລາວ ປະຈຳສະຫະລັດ, ເມັກຊິໂກ ແລະການາດາ, ແລະທ່ານ ດຣ ຂຽນ ພັນສຸ ລິວົງ, ເອກອັກຄະລັດຖະທູດ ສປປ ລາວ ປະຈຳສະຫະປະຊາຊາດ ການສະເຫລີມ ສະຫລອງດັ່ງກ່າວແມ່ນເລີ້ມຕົ້ນດ້ວຍການກ່າວຄຳປາໄສຂອງທ່ານ ໄມ ໄຊຍະວົງ, ຕິດຕາມດ້ວຍການຮັບປະທານອາຫານຄ່ຳ ແລະການຟ້ອນລຳນຳກັນຕາມປະເພນີ ລາວຢ່າງມ່ວນຊື່ນ ໃນຂະນະດຽວກັນ, ໃນວັນຕໍ່ມາ ກໍຄືວັນເສົາ ທີ 1 ທັນວາ, ທ່າມກາງບັນຍາກາດອັນ ໜາວເຢັນ ແລະພາຍໃຕ້ທ້ອງຟ້າທີ່ມືດມົນ ພ້ອມທັງຝົນຕົກນັ້ນ ເວລາປະມານບ່າຍ 2 ໂມງກວ່າໆ ກໍມີການໂຮມຊຸມນຸມປະທ້ວງຢ່າງສັນຕິຂອງປະຊາຄົມລາວ-ອາເມຣິກັນ ຈາກ 10 ກວ່າອົງການ ທີ່ໄດ້ເດີນທາງມາຈາກຫລາຍລັດ ຢູ່ຕໍ່ໜ້າສະຖານເອກອັກຄະ ລັດຖະທູດລາວໃນນະຄອນຫລວງວໍຊິງຕັນ ເພື່ອທຳການປະທ້ວງຮຽກຮ້ອງໃຫ້ລັດຖະ ບານສປປລາວປ່ຽນແປງການປົກຄອງ ໃຫ້ມີຫຼາຍພັກຝ່າຍ ເລີກການກົດຂີ່ຂົ່ມເຫັ່ງ ປະຊາຊົນ ໃຫ້ມີສິດເສລິພາບໃນການປາກເວົ້າ ແລະໃຫ້ຄົນລາວເປັນເຈົ້າຂອງປະເທດ ໂດຍປາດສະຈາກຊາດອື່ນ ສ່ວນລາຍລະອຽດໃນການຈັດງານການສະເຫລີມສະຫລອງ ວັນທີ 2 ທັນວາ ແລະການ ໂຮມຊຸມປະທ້ວງຢ່າງສັນຕິ ຂອງປະຊາຄົມລາວ-ອາເມຣິກັນ ນັ້ນ ທາງລາຍການຊີວິດ ຊາວລາວຂອງວີໂອເອ ຈະນຳມາສະເໜີທ່ານ ໃນຄັ້ງຕໍ່ໄປ